和陳器之詩四首 鹿仙山
作者：張耒
朝代：宋

paragraphs: 真人朝天去不還，千年鹿跡留空山。
空山寂寞何所有，野殿荒凉松檜寒。
桑田海水移今古，興亡萬變誰能數。
五雲深處駕飛龍，應笑人間換朝暮。
神仙不與世人期，騎鹿安知不復歸。
朝嵐夕靄山秀潤，應有靈丹相護持。
長生可求仙可致，浮世腥膻何足嗜。
君不見漢時九江梅子真，一日辭家隠吳市。